Publicat per Valentín González a 21:54:00 Cap comentari: Enllaços a aquest missatge
Calendari d'activitats de l'Equip de Recerca Botànica del Centre Excursionista de Catalunya per al curs 2017-2018
Ja tenim configurada la oferta de sortides de treball de camp i estem treballant per acabar de dissenyar els cursos de primavera i d'estiu de l'any vinent.
De moment teniu les activitats previstes per als mesos del curs que comencem:
Diumenge, 8 d’octubre 2017 - Sector del rec del Gorg Negre, Perafita (el Lluçanès).
Diumenge, 12 de novembre 2017 - Sector de Sant Salvador de les Espases (el Baix Llobregat).
Dissabte, 16 de desembre 2017 - Sector dels turons de Céllecs (el Vallès Oriental).
Diumenge, 14 de gener 2018 - Sector de Sant Martí de Tous (l’Anoia).
Diumenge, 11 de febrer 2018 - Sector del turó de les Creus, Montmeló (el Vallès Oriental).
Diumenge, 11 de març 2018 - Sector de Castellfollit del Boix (el Bages).
Diumenge, 8 d’abril 2018 - Sector de la riera de Sorreig, Sobremunt (Osona).
Diumenge, 13 de maig 2018 - Sector de Vallmanya de Pinós (el Solsonès).
Diumenge, 10 de juny 2018 - Sortida especial de formació pels membres de l’Equip de Recerca Botànica. Sector de Peguera (el Berguedà).
Publicat per Josep Nuet Badia a 11:11:00 Cap comentari: Enllaços a aquest missatge
La Institució Catalana d'Història Natural (IEC) es fa ressò de la publicació de la revista Miconia i de L'Equip de Recerca Botànica, deu anys de ciència al Centre Excursionista de Catalunya
Les Notícies de la Institució, circular de la Institució Catalana d'Història Natural, entitat filial de l'Institut d'Estudis Catalans, en el número 132, corresponent al juliol-agost de 2017 es fa ressò de la publicació del primer número de Miconia, revista botànica catalana independent, promoguda pels nostres consocis Josep Nuet i Valentí González.
La notícia breu, permet enllaçar amb el blog de la revista i descarregar els diferents articles publicats fins al dia d'avui.
A la mateixa pàgina també dona compte de la publicació del treball L'Equip de Recerca Botànica, deu anys de ciència al Centre Excursionista de Catalunya, una memòria dels primers deu anys d'activitat científica i pedagògica d'aquest grup obert del Centre Excursionista de Catalunya, fundat i liderat per Valentí González i Josep Nuet, per fomentar l'estudi i el coneixement de les plantes i de les comunitats vegetals del nostre país, a partir del treball de camp.
La presentació del llibre va ser el 8 de juny a la sala d'Actes del Centre Excursionista de Catalunya, i va comptar amb la presència de Miquel Rafa, vicepresident del CEC. Aquesta presentació estava inclosa dins els actes de la Setmana de la Natura 2017.
Pàgina 6 de les Notícies de la Institució on figura
l'anunci de les dues noves publicacions
Publicat per Josep Nuet Badia a 13:58:00 Cap comentari: Enllaços a aquest missatge
El 5è Curs de flora aranesa, dut a terme amb èxit
El 5è Curs de flora aranesa, organitzat per l'Escola de Muntanya del Centre Excursionista de Catalunya amb la col·laboració científica de l'Equip de Recerca Botànica Ramon Pujol i Alsina, programat pels dies 3 al 7 de juliol al xalet refugi Juli Soler i Santaló de Salardú (Val d'Aran) ha estat portat a terme amb total èxit. El director del curs ha estat Josep Nuet, de l'Equip de Recerca Botànica.
A la mollera de la Coma de Pincèla, anotant les plantes que trobem
Descansant a l'ombra d'un freixe a la Cabana deth Tò, a Canejan
Estudiant un prat de dall al costat del barranc de Campaliàs,
a Bagergue [Foto: © Àngels Morell]
En resum, han estat cinc dies de treball pràctic de camp on hem anotat set-centes cinquanta-set citacions de plantes, de les quals tres-centes setanta són diferents. A més, hem recol·lectat, amb el corresponent permís del Conselh Generau d'Aran, unes desenes de plecs d'herbari, que hem d'estudiar amb deteniment.
Tot plegat en un ambient de companyonia que ens ha fet gaudir de la botànica i de la muntanya.
Podeu accedir a la memòria del curs i a les memòries d'altres cursos anteriors, a través d'aquest mateix blog, a la pestanya Materials - Memòries de cursos - Cursos Salardú o bé clicant aquí.
[Text: © Josep Nuet; fotos: © Àngels Morell]
Publicat per Josep Nuet Badia a 16:36:00 Cap comentari: Enllaços a aquest missatge
Darrera sortida de treball a la serra de Malacara (la Segarra)
El passat 25 de juny es va fer una darrera sortida de treball de camp a la serra de Malacara (la Segarra) amb la finalitat de prospectar la màxima superfície possible de l'àrea d'estudi i d'aquesta manera completar el catàleg de flora del lloc.
L'hora del dinar és un bon moment per endreçar
el material recollit durant el matí [Foto: © Josep Nuet Badia]
Durant el matí vam estudiar el sector nord de la serra i durant la tarda el vessant sud. Al llarg de tota la jornada de treball anotàrem més de 250 citacions i vam recollir gairebé 100 mostres de plantes que es van herboritzar per, més endavant, ser determinades amb exactitud.
Durant la recollida d'algunes plantes que es feien
en una pineda de pinassa [Foto: © Valentí González]
El dia, encara que era força ennuvolat i fins i tot va ploure una mica durant el matí, va ser molt calorós i amb una sensació de xafogor important.
La ventolera (Phlomis herba-venti) estava
en plena floració [Foto: © Valentí González]
Els camps de blat que envolten la serra de Malacara
estaven a punt per a la sega [Foto: © Valentí González]
La llista de plantes que vam observar, a falta de determinar les mostres herboritzades, és la següent:
Althaea cannabina L. subsp. cannabina
Asteriscus spinosus (L.) Schultz Bip. subsp. hispanicus (L.) Schultz Bip.
Astragalus incanus L. [sp. cf.]
Catapodium rigidum (L.) F. T. Hubbard subsp. rigidum
Centaurea alba L. subsp. costae L.
Conopodium majus (Gouan) Loret in Loret et Barr. subsp. ramosum (Costa) Silvestre
Dianthus pungens L. subsp. hispanicus (Asso) O. Bolòs et J. Vigo
Erodium cicutarium (L.) L'H‚r. in Ait. subsp. cicutarium
Euphorbia flavicoma DC. subsp. mariolensis (Rouy) O. Bolòs et J. Vigo
Euphorbia minuta Loscos et J. Pardo
Helianthemum appeninum (L.) Mill.
Hypecoum procumbens L. subsp. grandiflorum (Benth.) Pau
Inula helenioides DC. in Lam. et DC.
Linum tenuifolium L. subsp. suffruticosum (L.) Litard.
Prunus dulcis (Mill.) D. A. Webbin
Reseda luteola L. subsp. luteola
Rosa canina L. subsp. dumetorum (Thuill.) Keller et Gams
Rosa pimpinellifolia L. subsp. myriacantha (DC.) O. Bolòs et J. Vigo
Salvia officinalis L. subsp. lavandulifolia (Vahl) Gams
Sanguisorba minor Scop. subsp. balearica (Nyman) Muñoz Garm. et C. Navarro
Thalictrum minus L. subsp. pubescens (Schleich. ex DC.) Rouy et Fouc.
Publicat per Valentín González a 20:31:00 Cap comentari: Enllaços a aquest missatge
Darrera sortida de treball de camp del curs a Montlluís (l'Alta Cerdanya)
Dins el projecte FitoCAT, el diumenge 11 de juny de 2017, hem dut a terme la darrera sortida de treball de camp del curs. Aquesta vegada hem anat a la Catalunya del Nord.
L'objectiu de la sortida era estudiar una localitat nova del faig (Fagus sylvatica) a la depressió de la Cerdanya, on aquest arbre és molt rar.
Un grup de faigs dins la pineda de pi negre a la morena de Montlluís
Una foto de Lonicera caerulea, un lligabosc molt rar
que hem trobat fent els inventaris
Hem estudiat un sector petit de la morena terminal de la Tet, prop de Montlluís, on fa anys un membre de l'ERB va detectar faigs esparsos dins la pineda de pi negre.
El treball que hem dut a terme és fer uns inventaris -segons el mètode sigmatista o de Braun-Blanquet- dels espais on hi ha grups de faig, per a poder descriure amb precisió la seva ecologia i poder interpretar la gènesi de la seva expansió a la Cerdanya.
Dos aspectes del grup de l'ERB fent inventaris de la pineda
de pi negre amb faigs [Foto: © Valentí González]
La sortida de treball de camp es va dur a terme durant un dia calorós, però que no vam sentir gaire perquè vam treballar a 1.700 m d'altitud i dins el bosc, que tot i que no era gaire dens ens permeté treballar a l'ombra.
Foto de grup dels participants en la sortida de treball de camp
a Montlluís [Foto: © Josep Nuet Badia]
La relació de plantes que consten en els tres inventaris que hem fet és la següent:
Avenula sp.
Galium pumilum Murray subsp. pinetorum (Ehrend.) J. Vigo
Pyrola cf. chlorantha Swartz
[Text: © Josep Nuet Badia; fotos: Valentí González i Josep Nuet Badia]
Publicat per Josep Nuet Badia a 13:03:00 Cap comentari: Enllaços a aquest missatge
Acte de presentació del llibre L’Equip de Recerca Botànica, deu anys de ciència al Centre Excursionista de Catalunya
El dia 8 de juny, a la sala d’actes del Centre Excursionista de Catalunya, es va fer l’acte de presentació del llibre L’Equip de Recerca Botànica, deu anys de ciència al Centre Excursionista de Catalunya, treball que recull totes les activitats que s’han dut a terme a l’ERB des de l’any 2006, any de la seva fundació, fins el 2016.
Moments inicials de l'acte, presidit per Miquel Rafa
com a vicepresident 1r del CEC [Foto: © Andrés Valverde]
En l’acte, es va iniciar llegint unes quantes adhesions de professors universitaris i amics de l'ERB, que no van poder-hi ser presents.
Després intervingué Miquel Rafa, vicepresident primer del CEC —que substituí Albert Vidal, vocal de Ciència i Cultura, que havia de presidir l'acte però no va poder per malaltia—, que el presentà i féu un parlament, en el qual glossà el treball científic que fem en el camp de l'excursionisme com un element fundacional del Centre Excursionista de Catalunya i com la Junta Directiva de l'entitat té un especial interès a promoure. Va valorar, felicitar i encoratjar l'Equip de Recerca Botànica a continuar la tasca que duu a terme i que tant bons fruits està donant.
A continuació, Josep Nuet Badia i Valentí González, autors del llibre i fundadors de l’ERB, van explicar —a través d'una presentació—, el seu origen, la seva filosofia i els seus objectius i van fer un repàs de les principals activitats que s’han desenvolupat durant aquests deu anys.
En finalitzar la presentació es va obrir un col·loqui informal en el qual diferents socis i col·laboradors de l'ERB, van aportar les seves reflexions i valoracions, en un ambient cordial i agradable.
A la presentació hi van assistir nombrosos amics i col·laboradors de l'Equip, que van passar una bona vetllada repassant tota la feina feta fins ara en benefici dels nostres consocis i de la ciència botànica.
Durant la intervenció dels autors del llibre
[Foto: © Rafael del Hoyo]
Aquest acte de presentació del llibre L’Equip de Recerca Botànica, deu anys de ciència al Centre Excursionista de Catalunya ha format part de les activitats que s’han dut a terme dins de la Setmana de la Natura 2017.
El llibre ja està disponible, tant al bloc de l’ERB, on es pot descarregar gratuïtament en format pdf, com al web de Bubok, empresa d'edició sota comanda, on també es pot descarregar en format pdf i es pot comprar, per qui el vulgui, imprès en paper.
[Text: Valentí González i Josep Nuet Badia; fotos: © Rafael del Hoyo i Andrés Valverde]
Publicat per Valentín González a 20:25:00 Cap comentari: Enllaços a aquest missatge
Exploracions (21)